Kõige parem targa inimese illusioonide purustaja on tema tark abikaasa, kes aastatega teab teise nõrka kohta järjest paremini ja seepärast põrutab otse kümnesse. Võitlus on võitlus. Uhkusel võib olla mõistust, aga tal pole mõtlemisvõimet, seepärast on naiivne loota, et võitlus lõpeks, enne kui kõik on maatasa tehtud. Leppimine ei tule kõne allagi ja lepitajat, kui see peaks leiduma, naeruvääristatakse üksmeelselt, sest uhkus väärtustab ainult võitlusega saavutatud võitu.  Sellist abielupaari kõrvalt jälgides võib tekkida tunne, et nende kooselu mõte on teineteise igapäevane mõnitamine ja kooselu eesmärk on teineteise hulluks ajamine. Kõrvaltvaatajatele tundub nende rumalus üle mõistuse suur, aga nemad hiilgavad oma vaimukustega, demonstreerides oma oskust aina suuremale auditooriumile. Võõraste naeruvääristamine ei paku neile sugugi nii suurt lõbu.